b'\n_START_ARTICLE_\n\xc5\xa0anghajska lestvica\n_START_PARAGRAPH_\n\xc5\xa0anghajska lestvica (uradno angle\xc5\xa1ko Academic Ranking of World Universities, kratica ARWU) je lestvica svetovnih univerz po akademskih merilih, ki jo je od leta 2003 vsako leto po posebni formuli ra\xc4\x8dunala Univerza Jiao Tong \xc5\xa0anghaj, leta 2009 pa je izdelavo prevzela neodvisna organizacija Shanghai Ranking Consultancy._NEWLINE_Akademska merila, ki se uporabljajo pri ra\xc4\x8dunanju indeksa za posamezno univerzo, so: \xc5\xa1tevilo diplomantov, ki so prejeli Nobelovo nagrado in Fieldsovo medaljo (20\xc2\xa0%), \xc5\xa1tevilo najve\xc4\x8dkrat citiranih raziskovalcev v 21 kategorijah (20\xc2\xa0%), \xc5\xa1tevilo \xc4\x8dlankov v revijah Nature in Science (20\xc2\xa0%), vrednost Science Citation Index in Social Sciences Citation Index kot jih ra\xc4\x8duna podjetje ISI (20\xc2\xa0%) ter akademski dose\xc5\xbeki na raziskovalca s te univerze (po zgornjih kriterijih; 10\xc2\xa0%)._NEWLINE_Kot najstarej\xc5\xa1a lestvica svetovnih univerz, ki uporablja ve\xc4\x8d meril, je \xc5\xa1anghajska lestvica med najvplivnej\xc5\xa1imi tovrstnimi lestvicami.'